Worcester F 80 Distinctiones

277 Virginitas

Virginitas. Triplex est virginitas secundum Bernardum, *Supermissus est*, corporis tantum, mentis tantum, corporis et mentis que potest dici professionis. Prima est fatua, secunda meritoria, tercia perfecta. Prima comparatur arbori tantum habenti folia. Secunda arbori fructum habenti sine folis. Tercia arbori habenti fructum cum foliis et floribus. Virginitas nempe preferenda est coniugio et viduitati quia generosior quantum ad natalicium. Nam de celo nascitur et trahitur. Item graciosior quantum ad exercicium quia eius meritum multiplicitur. Item gloriosior quantum ad stipendium quia super auream meretur aureolam.

¶ Et nota quod virginitas apud antiquos habebatur in reuerencia. Vnde Hieronimus, *Contra Jovinianum*.

¶ Imperatores et consules Romani et ceteri in curribus triumphantes virgini occurrentes honorem dederunt. Ac si in virginitate aliquid minimis conspexissent. Vnde in signum dileccionis Christi ad virginitatem ipse Christus virgo esse voluit de virgine nasci, de virgine baptizari. Item propter sanctitatem virginitas lilio comparatur, Can. 2[:2]: *Sicut lilium inter spinas, sic amica mea inter filias*.

¶ Et quare quia natura lilii est quod integra non fracta, odorem reddet sed contrita fetorem emittit. Sicut est quod virginitas integre seruata Deo et angelis est odorifera sed lubrice confracta odibilem reddit hominem. Exemplum in *Vitis patrum*, de angelo et heremita simul conueniantibus vbi ad ca-

/fol. 322va/

dauer cuiusdam defuncti. Heremita nares continuit sed angelus non. Et iterum ad transitum cuiusdam iuuenis lasciui angelus nares tenuit. Ideo dicitur, Eccli. 39[:19]: *Quasi lilium, date odorem*. Istud lilium dicitur esse inter spinas quando virgo moratur inter lubricas. Videmus in spina folia pulchra et flores et tamen aculeo pungunt. Sic est de istis rubricis qui habent verba suauia et lenia ad decipiendum sub quibus puncciones latent quibus lilii folia lacerant. Et sicut in lilio sunt sex folia candida. Sic in virgine debet esse honestas in loquendo, sobrietas in vescendo, regularitas in ludendo. Primum folium ledit loquacitas feditati adiuncta. Vnde Seneca, a verbis turpibus abstinete quia licentia impudiciciam nutrit, Prou. 7[:10]: *Ecce mulier occurrit* ei *ornatu meretricio,* *garrula et vaga*. Secundum folium est sobrietas in vescendo. Nam quasi impossibile est castitatem reperire vbi regnat ebrietas, Prou. 20[:1]: *Luxuriosa res* est *vinum*.

¶ Nota hic narrat de illo qui ex tribus elegit a diabolo semel esse ebreum quod cum factum fuisset cognouit matrem suam et occidit patrem. Ideo monet Apostolus ad Eph. [5:18]: *Nolite inebriari vino in quo est luxuria,* suple, occasionaliter. Tercium[[1]](#footnote-1) folium est raritas in ludendo. Exemplum de *Dyna* *filia* Jacob *egressa vt* solummodo *videret mulieres* corumpta est, Gen. 34[:1]. Hoc folium lacerat dissolutus modus cantandi et ludendi, [1] Cor. 15[:33]: *Corrumpunt bonos mores colloquia* praua. Quod ergo inter spinas crescit facile leditur. Sed iste spine maxime abundant in seculo. Vnde et narrat Valerius, libro 5, et Ambrosius, *De virginitate* libro 3, quod quidam iuuenis mire pulcritudinis nomine Spurina, stigmatizauit se in facie quia mulieres sollicitabantur in eo.

1. Tercium ] Lambeth *corr.* Secundum F 80. [↑](#footnote-ref-1)